CELEX: 32017D1541
Language: el
Date: 2017-07-17 00:00:00
Title: Απόφαση (EE) 2017/1541 του Συμβουλίου, της 17ης Ιουλίου 2017, σχετικά με τη σύναψη, εξ ονόματος της Ευρωπαϊκής Ένωσης, της τροποποίησης του Κιγκάλι του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος

14.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 236/1
            
         ΑΠΌΦΑΣΗ (EE) 2017/1541 ΤΟΥ ΣΥΜΒΟΥΛΊΟΥ
   της 17ης Ιουλίου 2017
   σχετικά με τη σύναψη, εξ ονόματος της Ευρωπαϊκής Ένωσης, της τροποποίησης του Κιγκάλι του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α) δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Η Ένωση κατέστη συμβαλλόμενο μέρος της σύμβασης της Βιέννης για την προστασία της στοιβάδας του όζοντος («η σύμβαση της Βιέννης») και του πρωτοκόλλου του Μόντρεαλ για τις ουσίες που καταστρέφουν τη στοιβάδα του όζοντος («το πρωτόκολλο του Μόντρεαλ») με την απόφαση 88/540/ΕΟΚ του Συμβουλίου (2). Στη συνέχεια εγκρίθηκαν οι ακόλουθες τροποποιήσεις του πρωτοκόλλου του Μόντρεαλ: η πρώτη τροποποίηση με την απόφαση 91/690/ΕΟΚ του Συμβουλίου (3), η δεύτερη τροποποίηση με την απόφαση 94/68/ΕΚ του Συμβουλίου (4), η τρίτη τροποποίηση με την απόφαση 2000/646/ΕΚ του Συμβουλίου (5) και η τέταρτη τροποποίηση με την απόφαση 2002/215/ΕΚ του Συμβουλίου (6).
            
         
               (2)
            
            
               Κατά την 28η συνεδρίαση των συμβαλλόμενων μερών του πρωτοκόλλου του Μόντρεαλ, η οποία πραγματοποιήθηκε στο Κιγκάλι της Ρουάντα από τις 10 έως τις 15 Οκτωβρίου 2016, εγκρίθηκε το κείμενο μιας επιπλέον τροποποίησης του πρωτοκόλλου του Μόντρεαλ («η τροποποίηση του Κιγκάλι»), η οποία προσθέτει τη σταδιακή μείωση της κατανάλωσης και παραγωγής υδροφθορανθράκων στα μέτρα ελέγχου του πρωτοκόλλου του Μόντρεαλ.
            
         
               (3)
            
            
               Η σταδιακή μείωση της κατανάλωσης και παραγωγής υδροφθορανθράκων είναι αναγκαία προκειμένου να μειωθεί η συμβολή των εν λόγω ουσιών στην κλιματική αλλαγή και να αποτραπεί η απεριόριστη χρήση τους, ιδίως σε αναπτυσσόμενες χώρες.
            
         
               (4)
            
            
               Η τροποποίηση του Κιγκάλι είναι αναγκαία διότι συμβάλλει στην εφαρμογή της Συμφωνίας των Παρισίων, που εγκρίθηκε με την απόφαση (ΕΕ) 2016/1841 του Συμβουλίου (7), ως προς τον στόχο να συγκρατηθεί η αύξηση της παγκόσμιας μέσης θερμοκρασίας σαφώς κάτω των 2 °C σε σχέση με τα προβιομηχανικά επίπεδα και να συνεχιστούν οι προσπάθειες ώστε να περιοριστεί ακόμη περισσότερο η αύξηση της θερμοκρασίας σε 1,5 °C πάνω από τα προβιομηχανικά επίπεδα.
            
         
               (5)
            
            
               Η έκταση της αρμοδιότητας της Ένωσης στους τομείς που διέπονται από τη σύμβαση της Βιέννης και το πρωτόκολλο του Μόντρεαλ έχει διευρυνθεί σημαντικά από το 1988. Ο θεματοφύλακας θα πρέπει να ενημερώνεται για κάθε σημαντική τροποποίηση της έκτασης της αρμοδιότητας της Ένωσης στα θέματα αυτά, σύμφωνα με το άρθρο 13 παράγραφος 3 της σύμβασης της Βιέννης.
            
         
               (6)
            
            
               Η Ένωση έχει ήδη θεσπίσει πράξεις σχετικά με τα ζητήματα που καλύπτονται από την τροποποίηση του Κιγκάλι, μεταξύ άλλων τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου (8).
            
         
               (7)
            
            
               Η τροποποίηση του Κιγκάλι θα πρέπει να εγκριθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ευρωπαϊκής Ένωσης η τροποποίηση του Κιγκάλι του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος.
   Εγκρίνεται επίσης η δήλωση αρμοδιότητας που απαιτείται σύμφωνα με το άρθρο 13 παράγραφος 3 της σύμβασης της Βιέννης.
   Το κείμενο της τροποποίησης του Κιγκάλι και η δήλωση αρμοδιότητας επισυνάπτονται στην παρούσα απόφαση.
   Άρθρο 2
   Ο πρόεδρος του Συμβουλίου ορίζει το πρόσωπο ή τα πρόσωπα που είναι εξουσιοδοτημένα να καταθέσουν, εξ ονόματος της Ένωσης, το έγγραφο έγκρισης σύμφωνα με το άρθρο 13 παράγραφος 1 της σύμβασης της Βιέννης, καθώς και τη δήλωση αρμοδιότητας (9).
   Άρθρο 3
   Η παρούσα απόφαση αρχίζει να ισχύει την επομένη της έκδοσής της.
   
      Βρυξέλλες, 17 Ιουλίου 2017.
      
         
            Για το Συμβούλιο
         
         
            Ο Πρόεδρος
         
         T. TAMM
      
   
   
      (1)  Έγκριση της 5ης Ιουλίου 2017 (δεν έχει ακόμη δημοσιευθεί στην Επίσημη Εφημερίδα).
   
      (2)  Απόφαση 88/540/ΕΟΚ του Συμβουλίου, της 14ης Οκτωβρίου 1988, για τη σύναψη της σύμβασης της Βιέννης για την προστασία της στιβάδας του όζοντος και του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (ΕΕ L 297 της 31.10.1988, σ. 8).
   
      (3)  Απόφαση 91/690/ΕΟΚ του Συμβουλίου, της 12ης Δεκεμβρίου 1991, σχετικά με τη σύναψη της τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, όπως εγκρίθηκε στο Λονδίνο, τον Ιούνιο του 1990, από τα συμβαλλόμενα μέρη του πρωτοκόλλου (ΕΕ L 377 της 31.12.1991, σ. 28).
   
      (4)  Απόφαση 94/68/ΕΚ του Συμβουλίου, της 2ας Δεκεμβρίου 1993, σχετικά με την κύρωση της τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (ΕΕ L 33 της 7.2.1994, σ. 1).
   
      (5)  Απόφαση 2000/646/ΕΚ του Συμβουλίου, της 17ης Οκτωβρίου 2000, για την έγκριση τροπολογίας στο πρωτόκολλο του Μόντρεαλ περί των ουσιών που καταστρέφουν τη στοιβάδα του όζοντος (ΕΕ L 272 της 25.10.2000, σ. 26).
   
      (6)  Απόφαση 2002/215/ΕΚ του Συμβουλίου, της 4ης Μαρτίου 2002, σχετικά με τη σύναψη της τέταρτης τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (ΕΕ L 72 της 14.3.2002, σ. 18).
   
      (7)  Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1).
   
      (8)  Κανονισμός (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (ΕΕ L 150 της 20.5.2014, σ. 195).
   
      (9)  Η ημερομηνία έναρξης ισχύος της τροποποίησης του Κιγκάλι θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.